**ΔΗΛΩΣΗ ΠΡΟΕΔΡΟΥ ΤΗΣ ΒΟΥΛΗΣ ΝΙΚΗΤΑ ΚΑΚΛΑΜΑΝΗ**

«Κύριε Buchanan,

H Πρόεδρος της Επιτροπής Εξωτερικών Υποθέσεων και Άμυνας του Ελληνικού Κοινοβουλίου, η κυρία Ντόρα Μπακογιάννη και ο Α΄ Αντιπρόεδρος της Βουλής, ο κ. Πλακιωτάκης και εγώ σαν Πρόεδρος της Βουλής, σας υποδεχόμαστε με μεγάλη χαρά και μεγάλη συγκίνηση.

Είστε οι εκπρόσωποι της Βουλής μιας μεγάλης φίλης χώρας, μιας χώρας με την οποία η Ελλάδα έχει πολύ στενούς φιλικούς δεσμούς, τους οποίους θέλουμε να τους κάνουμε ακόμα στενότερους και η σημερινή γνωριμία μαζί σας είναι η απαρχή και μιας προσωπικής φιλίας μεταξύ της ελληνικής Βουλής και του Αμερικανικού Κογκρέσου.

Βρίσκεστε στην Αθήνα, την πρωτεύουσα της Ελλάδας, που είναι και η κοιτίδα της δημοκρατίας και του πολιτισμού, αξίες πανανθρώπινες, στις οποίες πιστεύετε κι εσείς, πιστεύουμε κι εμείς.

Βεβαίως, οι κυβερνήσεις μας έχουν τις δικές τους συνομιλίες, τις δικές τους συναντήσεις, αλλά εμείς σήμερα, θέλω να πιστεύω ότι ξεκινάμε μια νέα εποχή στην κοινοβουλευτική διπλωματία που μπορεί να βοηθήσει περαιτέρω τη σύσφιξη των σχέσεων μεταξύ των δύο λαών.

Θέλω να σας ενημερώσω ότι μετά από συνάντηση που είχα με την επιτετραμμένη της Πρεσβείας σας στην Αθήνα, την κυρία Olson, απηύθυνα πρόσκληση και αφού η ίδια μου είπε ότι είχε πάρει την έγκριση από το State Department, να επισκεφθεί την Ελλάδα, για πρώτη φορά στην ιστορία, ο Πρόεδρος του Αμερικανικού Κογκρέσου.

Έχουν επισκεφθεί τη Βουλή των Ελλήνων Πρόεδροι από όλα τα μέρη του κόσμου και θεωρώ ότι δεν μπορεί για δύο χώρες που είναι τόσο στενά συνδεδεμένες μεταξύ τους, ο Πρόεδρος της δικής σας Βουλής να μην την έχει επισκεφθεί. Γι' αυτό και τον προσκαλέσαμε στην Ελλάδα. Θα είναι μια μεγάλη τιμή για εμάς. Και θα ήθελα, κ. Πρόεδρε, να σας ζητήσω και τη δική σας τη βοήθεια ώστε αυτή η επίσκεψη να πραγματοποιηθεί.

Κλείνοντας, θα ήθελα να στείλουμε την αγάπη μας και τους χαιρετισμούς μας σε όλους τους συμπατριώτες μας -κι από την Dina να το κάνει αυτό- που τους έχετε αγκαλιάσει, ζουν μαζί σας στην Αμερική, προοδεύουν μαζί σας στην Αμερική και είναι ο συνδετικός κρίκος μεταξύ της Ελλάδος και της Αμερικής. Σας καλωσορίζω πάλι και έχετε το λόγο».